Eskom se Molefe verskil met ministers oor Zuma-gedragBrian Molefe (Foto: ANA) Ses uur lank het die voormalige Eskom-hoofamptenaar Brian Molefe Woensdag met een verduideliking ná die ander volgehou sy hande is skoon – al was hy jare lank tydens die Zuma-bewind aan die hoof van Transnet en Eskom het hy geensins deel gehad aan staatskaping of korrupsie nie. Molefe het voor die Zondo-kommissie van ondersoek na staatskaping getuig en is gekonfronteer met getuienis deur drie lede van die ANC-topleierskap, te wete Gwede Mantashe (tans minister van minerale hulpbronne en energie), dr. Zweli Mkhize (tans minister van gesondheid) en Jessie Duarte (steeds adjunk-sekretaris-generaal van die ANC) in beëdigde verklarings voor die kommissie dat oudpres. Jacob Zuma gesê het hy beplan dat Molefe vir Pravin Gordhan as minister van finansies vervang. Dieselfde mening is glo rakende Molefe se aanstelling by Eskom deur Zuma uitgespreek teenoor Salim Essa, senior amptenaar van die eertydse Gupta-sakeryk. Volgens Molefe het hy Essa nog nooit ontmoet nie. Soos die kommissie se voorsitter, adjunkhoofregter Raymond Zondo, skalks opgemerk het, het Zuma nog nie daarin geslaag om dit tot by die kommissie te maak om sy kant van die saak te stel nie. Molefe se getuienis voor die kommissie Woensdag was seepglad en ontwykend, en hy het gesorg dat dit op sleuteloomblikke onmoontlik was om hom te volg deur weg van die mikrofoon te praat. Male sonder tal moes Zondo hom vra om op te hou met daardie gedrag. Oor die destydse Eskom-oorlogskamer waarvan pres. Cyril Ramaphosa tydens die Zuma-bewind in beheer was, het Molefe gesê dit was ŉ vermorsing van tyd, want die oorlogskamer wou net heeltyd inligting hê, maar het nie besluite geneem nie, so hy het opgehou om dit by te woon. Molefe het hom gedistansieer van stellings deur oudmin. Lynne Brown dat die Eskom-bestuur tydens sy leiding van die organisasie misleidend was jeens die oorlogskamer. Die kwessie van Molefe se pensioen by Eskom het ook weer ter sprake gekom, naamlik dat hy 12 jaar se pensioen sou ontvang vir 18 maande se werk. Volgens Molefe was die hele ding nie sy idee nie en was hy onbewus daarvan dat dit onwettig is om pensioen só toe te staan. Molefe sal Maandag sy getuienis voortsit.